夏子鐊

夏子鐊，字鑾坡，號路門，行二，江蘇揚州府高郵州景賢里人，清朝政治人物。

生平
咸豐二年（1852年）壬子舉人，同治二年癸亥恩科（1863年）中進士。歷任庶常、翰林院編修，山西鄕試正考官，同治九年八月一日（1870年8月27日）任四川學政《清代朱卷集成》25『夏子鐊。字路門。一字鑾坡。鄕賢之芳玄孫。幼而岐嶷風度端凝能危坐。終日無倦色。邑耆老高德慶深器之。遊庠後究心實學。問業於宋茂初及族祖寶晉。因邃於經史。且通天文輿地金石之學。咸豐壬子舉於鄕。嵗暮州牧贈以漕規卻之。明年南宮報罷。遂館京十年。與南皮張之洞江夏何金壽等齊名。癸亥成進士。殿試二甲第二名。欽典庶常。尋授編修。戊辰大考二等。恩賞縀匹。丁卯主試山西。覆命入京。與前輩錢桂森創設養根文會。瑞安黃紹基、閩縣王仁堪皆所造就者也。庚午授四川學政。刻韻辨附文。捐亷印御纂九經殿本四史通解各學以資觀摩。癸酉逢拔萃科。不循故事收厚贄。專務振拔單寒。故是科朝考閱卷大臣咸以川省文風優異。請旨破格多用四人。時朝政漸弛。子鐊度不能伸其志。任滿謝病歸。年猶未及五旬。後左文襄過訪李文忠函招。皆不出。居家閉戸讀書。惟事關地方利害有司造門而請乃出而剴切指陳。性極友愛。弟兄五人。從無疾言遽色。至今子孫猶聚族而居。里有木工詈其父。子鐊聞之曰：吾輩士人忝居四民之首。而化不及於比鄰。是吾過也。召工來爲講大義終日。工泣下。由是善事其父。其感人類如此。生平學以漢儒爲宗。嘗手批十三經廿四史。朱墨爛然。又總纂再續州志。一從實錄。著有《讀經雜志》、《讀史雜志》、《養根書屋詩文稿》待梓。年七十一卒於家』。[民國]《三續高郵州志》。

 参考资料 

Category:高郵人
Category:咸豐二年壬子科舉人
Category:清朝翰林院庶吉士
Category:清朝翰林院編修
Category:清朝四川學政